Høgni Hoydal (T), 2009-04-24:
Jeg skal med det samme indrømme, at jeg er lidt fortørnet over den første del af forespørgslen, altså specielt Dansk Folkepartis og Det Konservative Folkepartis holdninger, men ikke over debatten, og det er ikke på Grønlands vegne, det skal jeg ikke blande mig i; det er det grønlandske folk selvfølgelig selv fuldstændig klar til at tage stilling til.
Så jeg vil gøre nogle få bemærkninger bare for egen regning.
Den underliggende præmis for forespørgslens ordlyd er efter min mening et værdibillede, der er helt forkert.
Jeg mener, at Dansk Folkeparti og i dag til dels Det Konservative Folkeparti med denne forespørgsel og den debat, der har været, udtrykker et værdigrundlag, hvor forudsætningen egentlig er, at alle - og det gælder både Grønland og alle andre lande og alle andre personer - som ikke er tegnet i Dansk Folkepartis billede, er på vildspor.
Det vil sige, at man egentlig beskriver i det her tilfælde Grønland som en slags fejlslagen kopi af Danmark.
Det vil jeg gerne opponere imod.
Det er et billede, der kan sprede sig, jeg synes også, at det spreder sig i den danske debat.
Man tegner et fortegnet billede af det utrolig sammensatte grønlandske samfund, af de politiske kampe, der er i Grønland, af de sociale udfordringer og problemer, og jeg mener egentlig, at det til sidst fører til, at man også fralægger sig ansvaret både i i det her tilfælde Grønland og i Danmark.
Jeg skal prøve at begrunde det.
Jeg er ikke ekspert i grønlandske forhold - jeg kender grønlandske politikere og prøver at følge med, men har ingen ekspertise på området men jeg kan i hvert fald sige så meget, at Grønland ikke blev opfundet i 1979, da hjemmestyret kom til.
Den grønlandske historie er en lang historie, hvor Danmark jo har spillet hovedrollen og har haft dirigentstokken i 300 år, og jeg ser ikke nogen erkendelse af ansvar for det i Dansk Folkepartis tilgang til problemet, og jeg ser ikke nogen behandling af, at de strukturer, som Grønland kæmper med i dag, har dybe og lange historiske rødder.
Danmark har jo egentlig styret Grønland helt frem til vore dage, og de systemer, man har opbygget offentligt, erhvervsmæssigt osv., er jo direkte igangsat af en dansk kolonimagt.
Det synes jeg man burde indrømme, hvis der skal være en kritisk dialog.
Jeg er fuldstændig enig med dem, der siger, at selvfølgelig er Grønland og alle andre lande klar til at tage en åben debat og stå til ansvar over for det internationale samfund, og jeg tror også, Grønland er fuldt med på også på det her område at stå til ansvar for FN og FN's børnekonvention, men der er en himmelvid forskel på at have en kritisk og en ligeværdig dialog og så blive pålagt noget eller truet af den, der egentlig har både den politiske og økonomiske magt og har haft det længe.
For Færøernes vedkommende vil jeg sige, at jeg tror, vores samfund ville udvikle sig langt bedre, hvis vi selv stod til ansvar over for alle FN's konventioner og ikke skulle igennem Danmark eller skulle igennem en såkaldt dialog med Danmark om de forhold, for det skaber en ubalance og et fortegnet og forkert billede af sagerne.
Jeg vil slutte med at sige, hr. formand, at der er en himmelvid forskel på at have en kritisk dialog og stå til ansvar over for det internationale samfund, altså at forpligte sig over for det, og så at blive pålagt og truet til at gennemføre nogle tiltag, der efter min bedste overbevisning stadig væk har som værdigrundlag, at alle folk skal skabes i Dansk Folkepartis billede af et ideelt dansk samfund.
Det virker nærmest platonisk, hvis jeg skal drille Dansk Folkepartis ordfører lidt, altså Platons hulemyte med, at virkeligheden bare er en afspejling af en ideel verden.
Det virker lidt sådan, når Dansk Folkeparti behandler Grønland, at hvis man ikke er en tro nok afspejling af det danske samfund, så er man ude i problemer og skal trues med sanktioner og pisk.